b'\n_START_ARTICLE_\nKvalifisert flertall\n_START_PARAGRAPH_\nKvalifisert flertall oppn\xc3\xa5s i en forsamling dersom en p\xc3\xa5 forh\xc3\xa5nd tallfestet majoritet i en forsamling stemmer for noe. Det kvalifiserte flertallet er vanligvis 2/3 hvis ikke annet er spesifisert, men kan ogs\xc3\xa5 v\xc3\xa6re 3/4 eller 9/10. Dersom det n\xc3\xb8dvendige flertallet bare er mer enn 50\xc2\xa0% av de avgitte stemmene kalles dette alminnelig flertall._NEWLINE_I aksjelovens \xc2\xa75-19 er kvalifisert flertall minst 90\xc2\xa0% av aksjekapital som er representert p\xc3\xa5 generalforsamlingen. Grunnlovsendringer i Norge krever kvalifisert flertall p\xc3\xa5 2/3, og ved suverenitetsavst\xc3\xa5else kreves 3/4 flertall samt at 2/3 av stortingsrepresentantene er til stede._NEWLINE_Begrepet kvalifisert flertall kan brukes om alle krav til en majoritet som er mer vidtg\xc3\xa5ende enn kravet til alminnelig flertall. Ved folkeavstemninger i Sveits er det eksempelvis krav om at det skal v\xc3\xa6re et flertall for en sak i hele befolkningen samtidig med at det kreves at det ogs\xc3\xa5 er flertall for saken i et flertall av landets kantoner (fylker). Slik kan det ogs\xc3\xa5 v\xc3\xa6re i organisasjoner. Det kan da v\xc3\xa6re krav om flertall i blant de avgitte stemmer i en uravstemning, samtidig som det kreves flertall for saken i et flertall av organisasjonsleddene. I Hellas velges presidenten med kvalifisert flertall av nasjonalforsamlingen._NEWLINE_Kvalifisert flertall kreves gjerne i saker som er av stor betydning for en organisasjon, eksempelvis endringer i vedtekter og forretningsorden, eller utvidelse eller nedleggelse av en organisasjon. Avholdende eller blanke stemmer telles normalt ikke, hvis ikke annet er angitt i organisasjonens vedtekter.'